Það er umtalsvert afrek sem Sveinn Ólafur Gunnarsson vinnur á sviði Tjarnarbíós í verkinu Rocky sem Óskabörn ógæfunnar frumsýndu þar á föstudagskvöldið undir stjórn Vignis Rafns Valþórssonar . Sveinn er einn á sviðinu í um það bil 80 mínútur , talar allan tímann , lendir í hörkubardaga við ósýnilegan andstæðing og sýnir sjálfum sér að lokum þá dýpstu fyrirlitningu sem hugsast getur . Ég var eiginlega alveg lömuð þegar hann gekk út af sviðinu . Rocky er nýr danskur einleikur eftir Tue Biering sem byggir á frumlegan hátt á bíómyndunum um boxarann Rocky með Sylvester Stallone . Nú hef ég ekki séð neina af þeim kvikmyndum , sem munu vera sex fyrir utan afleiddar myndir , en sama varð ekki sagt um alla aðra áhorfendur í gærkvöldi . Talsverður hópur í salnum gat meira að segja sungið titillagið , umbeðinn . En það er ekki Rocky sem við sjáum á sviðinu ; þar stendur sögumaður sem segir okkur söguna af Rocky , og þessi sögumaður upplýsir okkur um það að hann sé fæddur sama ár og fyrsta kvikmyndin var frumsýnd , 1976 . Þetta á einnig við um Svein Ólaf leikara þannig að hann lætur eins og það sé hann sjálfur sem segir okkur söguna af fátæka ítalska stráknum sem varð heimsmeistari í hnefaleikum . Það er vandi að leika sjálfan sig en Sveinn Ólafur er eins og fiskur í vatni meðan hann spjallar við okkur og rifjar upp söguna af Rocky Balboa . Einhvers staðar á leiðinni sveigir sögumaðurinn út af sögunni um Rocky kvikmyndanna þannig að hann verður meira pólitískur aktífisti sem vill „ bjarga heiminum “ – raunar aðallega , að því er virðist , frá fólki eins og sögumanni okkar sem er velmenntaður , víðsýnn maður með sérstakan áhuga á heimspeki . Þá þróast sögumaðurinn líka á sviðinu , vex út úr afslöppuðum leikaranum og verður einlægur baráttumaður fyrir sínum lífsskoðunum . Og þá takast þeir á , Rocky og sögumaður , með ófyrirsjáanlegum afleiðingum . Þetta er kolsvart verk en býsna brýnt nú um stundir þegar virðist stefna í endurtekningu á nýliðinni sögu . Vignir Rafn hefur valið vel í hlutverk sögumannsins , enda hefur Sveinn Ólafur áður leikið stór hlutverk undir stjórn Vignis með eftirminnilegum árangri . Enóla Ríkey sér um svið og búninga og var hvort tveggja sérlega vel hugsað – búningur sögumanns smart , sviðið blóðhrátt en tók vel á móti öllum aukahlutum og aðgerðum . Lýsingin var sömuleiðis gróf og stuðandi og flott . Silja Aðalsteinsdóttir